CELEX: 32015D1874
Language: bg
Date: 2015-10-08 00:00:00
Title: Решение за изпълнение (ЕС) 2015/1874 на Съвета от 8 октомври 2015 година за подлагане на веществото 4-метиламфетамин на мерки за контрол

20.10.2015   
            
            
               BG
            
            
               Официален вестник на Европейския съюз
            
            
               L 275/35
            
         РЕШЕНИЕ ЗА ИЗПЪЛНЕНИЕ (ЕС) 2015/1874 НА СЪВЕТА
   от 8 октомври 2015 година
   за подлагане на веществото 4-метиламфетамин на мерки за контрол
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Решение 2005/387/ПВР на Съвета от 10 май 2005 г. относно обмена на информация, оценката на риска и контрола върху новите психоактивни вещества (1), и по-специално член 8, параграф 3 от него,
   като взе предвид предложението на Европейската комисия,
   като взе предвид становището на Европейския парламент,
   като има предвид, че:
   
               (1)
            
            
               В съответствие с член 6 от Решение 2005/387/ПВР на специална сесия на разширения научен комитет на Европейския център за мониторинг на наркотици и наркомании (ЕЦМНН) беше изготвен доклад за оценка на риска относно веществото 4-метиламфетамин, който впоследствие беше получен от Комисията на 29 ноември 2012 г.
            
         
               (2)
            
            
               Веществото 4-метиламфетамин е синтетично производно на амфетамина с метилиран пръстен, което се изземва основно в прахообразен вид и във вид на паста в проби, съдържащи амфетамин и кофеин, но се среща и във вид на таблетки и течности. То се появи на незаконния пазар на амфетамини, където се продава и използва като контролираното вещество амфетамин. Съобщен е един случай, при който веществото е открито в търговски продукт, продаван по интернет. Основният химически прекурсор за синтеза на веществото 4-метиламфетамин е веществото метил-4-метилбензилкетон (4-methyl-BMK), което изглежда се предлага за продажба в интернет и не се контролира съгласно Конвенцията на Организацията на обединените нации за борба срещу незаконния трафик на упойващи и психотропни вещества от 1988 г.
            
         
               (3)
            
            
               Потребителите рядко съобщават за специфични въздействия върху организма, причинени от веществото 4-метиламфетамин, тъй като обикновено не знаят, че са употребили това вещество. Малкото съобщени случаи обаче показват, че то предизвиква въздействия, подобни на тези на стимулантите. Ограничените налични данни, свързани с хората, показват, че неблагоприятните последици от веществото 4-метиламфетамин включват хипертермия, хипертония, анорексия, гадене, изпотяване, стомашни проблеми, кашлица, повръщане, главоболие, сърцебиене, безсъние, параноя, безпокойство и депресия. Актуалните данни не са достатъчни, за да се определи относителният потенциал на това вещество за предизвикване на зависимост.
            
         
               (4)
            
            
               Според ограничените налични източници на данни острата токсичност на веществото 4-метиламфетамин е сходна с тази на други стимуланти. Някои данни сочат, че веществото 4-метиламфетамин в комбинация с други вещества, включително амфетамин и кофеин, може да доведе до по-голям риск от цялостна повишена токсичност.
            
         
               (5)
            
            
               Има общо 21 регистрирани смъртни случая в четири държави членки, при които в проби, взети след смъртта, е открит 4-метиламфетамин, използван самостоятелно или в комбинация с едно или повече вещества, особено с амфетамин. Въпреки че от наличната информация не е възможно да се определи със сигурност ролята на веществото 4-метиламфетамин в тези смъртни случаи, в някои случаи то е било преобладаващото открито вещество, с нива, сравними с тези, които се срещат в някои случаи на смърт, причинена от употребата на амфетамин.
            
         
               (6)
            
            
               Веществото 4-метиламфетамин е открито в 15 държави членки, а една държава членка е съобщила за производство на веществото на нейна територия. Трудно е да бъде определено конкретното разпространение на веществото 4-метиламфетамин. Няма информация за търсенето конкретно на това вещество от групи потребители и то не се предлага на пазара чрез магазини в интернет.
            
         
               (7)
            
            
               Наличната информация сочи, че веществото 4-метиламфетамин се произвежда и разпространява от същите групировки на организираната престъпност, които участват в производството и трафика на амфетамин.
            
         
               (8)
            
            
               Веществото 4-метиламфетамин няма никаква позната, установена или призната медицинска стойност или приложение в Съюза и няма разрешение за търговия на това вещество на територията на Съюза. Освен използването му като референтен аналитичен стандарт, както и при научни изследвания, няма данни, че то може да се използва за каквито и да било други законни цели.
            
         
               (9)
            
            
               Понастоящем веществото 4-метиламфетамин не е предмет на оценка и не е било предмет на оценка по системата на Организацията на обединените нации. Осем държави членки контролират веществото съгласно националното си законодателство за контрол на наркотиците по силата на задълженията, произтичащи от Конвенцията на ООН за психотропните вещества от 1971 г. Две други държави членки прилагат за веществото общото определение за фенетиламин в националното си законодателство, а една държава членка го контролира съгласно своето законодателство за лекарствата.
            
         
               (10)
            
            
               В доклада за оценката на риска се констатира, че съществуват ограничени научни данни за характеристиките на веществото 4-метиламфетамин и свързаните с него рискове, и се посочва, че са необходими допълнителни изследвания относно общите здравни и социални рискове, свързани с веществото. Въпреки това наличните данни дават достатъчно основание за въвеждането на мерки за контрол спрямо веществото 4-метиламфетамин на територията на Съюза. Поради рисковете за здравето, документирани с откриването му при няколко регистрирани смъртни случая, особено когато се използва в комбинация с други вещества; поради силното му сходство във външен вид и въздействия с веществото амфетамин; поради факта, че потребителите могат да го консумират, без да знаят за това, както и поради ограничената му медицинска стойност или приложение, веществото 4-метиламфетамин следва да бъде подложено на мерки за контрол на територията на Съюза.
            
         
               (11)
            
            
               Тъй като десет държави членки вече упражняват контрол върху веществото 4-метиламфетамин, подлагането му на мерки за контрол на територията на Съюза може да спомогне за предотвратяване на проблеми при трансграничното сътрудничество в областта на правоприлагането и в съдебната област.
            
         
               (12)
            
            
               Мерките за контрол на територията на Съюза могат също така да спомогнат да се предотврати превръщането на веществото 4-метиламфетамин в алтернатива на амфетамина на пазарите на забранени наркотични вещества.
            
         
               (13)
            
            
               С Решение 2005/387/ПВР на Съвета се предоставят изпълнителни правомощия с цел на равнището на Съюза да се осигури бърза и основана на експертни становища реакция на появата на нови психоактивни вещества, установени и докладвани от държавите членки, чрез подлагане на тези вещества на мерки за контрол на територията на Съюза. Тъй като условията и процедурата за упражняването на тези изпълнителни правомощия са изпълнени, следва да бъде прието решение за изпълнение с цел веществото 4-метиламфетамин да бъде поставено под контрол на територията на Съюза.
            
         
               (14)
            
            
               Настоящото решение заменя Решение 2013/129/ЕС на Съвета (2), което беше отменено от Съда на Европейския съюз (Съда) с решението му от 16 април 2015 г. по дело C-317/13 (3). С това решение Съдът постанови, че действието на Решение 2013/129/ЕС се запазва до влизането в сила на нови актове, които да го заменят. Следователно, считано от деня на влизане в сила на настоящото решение, Решение 2013/129/ЕС престава да поражда правно действие.
            
         
               (15)
            
            
               С оглед да се осигури последователност на мерките за контрол на територията на Съюза спрямо веществото 4-метиламфетамин, настоящото решение следва да не засяга задълженията на държавите членки по отношение на крайния срок, в който да въведат в националното си право мерки за контрол и наказателноправни санкции за това ново психоактивно вещество съгласно предвиденото в член 2 от Решение 2013/129/ЕС.
            
         
               (16)
            
            
               Дания е обвързана от Решение 2005/387/ПВР и поради това участва в приемането и прилагането на настоящото решение, което се отнася за изпълнението на Решение 2005/387/ПВР.
            
         
               (17)
            
            
               Ирландия е обвързана от Решение 2005/387/ПВР и поради това участва в приемането и прилагането на настоящото решение, което се отнася за изпълнението на Решение 2005/387/ПВР.
            
         
               (18)
            
            
               Обединеното кралство не е обвързано от Решение 2005/387/ПВР и поради това не участва в приемането на настоящото решение, което се отнася за изпълнението на Решение 2005/387/ПВР, и не е обвързано от него, нито от неговото прилагане,
            
         ПРИЕ НАСТОЯЩОТО РЕШЕНИЕ:
   Член 1
   Новото психоактивно вещество 4-метиламфетамин се подлага на мерки за контрол на територията на Съюза.
   Член 2
   Решение 2013/129/ЕС престава да поражда правно действие от деня на влизане в сила на настоящото решение, без да се засягат задълженията на държавите членки по отношение на крайния срок, в който да въведат в националното си право мерки за контрол и наказателноправни санкции за 4-метиламфетамин съгласно предвиденото в член 2 от Решение 2013/129/ЕС.
   Член 3
   Настоящото решение влиза в сила в деня след публикуването му в Официален вестник на Европейския съюз.
   Настоящото решение се прилага в съответствие с договорите.
   
      Съставено в Люксембург на 8 октомври 2015 година.
      
         
            За Съвета
         
         
            Председател
         
         J. ASSELBORN
      
   
   
      (1)  ОВ L 127, 20.5.2005 г., стр. 32.
   
      (2)  Решение 2013/129/ЕС на Съвета от 7 март 2013 година за подлагане на веществото 4-метиламфетамин на мерки за контрол (ОВ L 72, 15.3.2013 г., стр. 11).
   
      (3)  Решение на Съда от 16 април 2015 г., Европейски парламент срещу Съвет на Европейския съюз, C-317/13, ECLI:EU:C:2015:223.